ET Euroopa Liidu Teataja C 244/23

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

(2008/C 244/09)

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOKKUVÕTE

NÕUKOGU MÄÄRUS (EÜ) nr 510/2006

„ZNOJEMSKÉ PIVO”

EÜ nr: CZ-PGI-005/0376-14.10.2004

KGT ( X ) KPN ( )

Käesolevas kokkuvõttes esitatakse teavitamise eesmärgil spetsifikaadi põhipunktid.

1. Liikmesriigi pädev asutus:

Nimi: Úřad průmyslového vlastnictví Aadress: Antonína Čermáka 2a CZ-160 68 Praha 6-Bubeneč Telefon: (420) 220 38 31 11 Faks: (420) 221 32 47 18 E-post: posta@upv.cz

2. Taotlejate rühm:

Nimi: Starobrno, a. s. Aadress: Hlinky 160/12 CZ-661 47 Brno Telefon: (420) 543 51 61 11 Faks: (420) 543 21 10 35 E-post: starobrno@starobrno.cz Koosseis: Tootjad/töötlejad ( X ) muud ( )

Kuna asjaomases piirkonnas on ainult üks tootja, on käesolev taotlus erand määruse (EÜ) nr 510/2006 artikli 5 lõikest 1. Komisjoni määruse (EÜ) nr 1898/2006 artiklis 2 sätestatud nõuded on täidetud, kuna taotluse esitaja on määratletud piirkonna ainus tootja ning „Znojemské pivo” õlut toodetakse määratletud piirkonnas allpool kirjeldatud meetodil, kasutades kindlaksmääratud omaduste ja kvaliteediga tooraineid ja kohalikke veeallikaid, mis annab „Znojemské pivo” õllele selle iseloomulikud omadused ning aitab seda eristada ümbritsevates piirkondades toodetavast õllest. Toote ainulaadsus tuleneb määratletud piirkonna sajanditepikkusest õllepruulimise tavast. Nimi „Znojemské pivo” on traditsiooniliselt ja eranditult seotud vaid kõnealuse piirkonnaga.

3. Toote liik:

Klass 2.1 — õlu

4. Spetsifikaat:

(Määruse (EÜ) nr 510/2006 artikli 4 lõikega 2 ettenähtud nõuete kokkuvõte)

4.1. Nimi: „Znojemské pivo”

4.2. Kirjeldus: „Znojemské pivo” (Znojmo õlu) põhisordid on hele vaadiõlu, tume vaadiõlu ja lager tüüpi õlled.

Tootmisel kasutatakse järgmisi tooraineid:

Linnased — valmistatud kaherealisest odrast. Linnaste omadused peavad vastama järgmistele väärtustele:

Ekstrakt kuivades linnastes (Massiprotsent) Min 78,0 Kolbachi indeks (%) 38,0 ±3 Ensümaatiline aktiivsus (WK ühikut) Min 220 Tegelik käärimine (%) Maks 82 Rabedus (%) Min 80,0

Vesi — pärit linna veevarustussüsteemist.

Humalad — Žateci poolvarajase punase humala ja Magnum Hallertau sordi humala graanulid ning ekstrakt; kasutatavad sordid annavad „Znojemské pivo” õllele iseloomuliku kergelt mõrkja maitse.

Üksikute toodete kirjeldus:

Hele vaadiõlu

algvirde tihedus (ekstrakti %) 8–10 %;

alkoholisisaldus (maht %) 3,2–4,0;

mõrudus (EBC ühikut) 17–25;

värvus (EBC ühikut) 8–12;

CO2 sisaldus (mg/l) 4,8–5,5;

vaadiõlu, tugevamini kääritatud, kergelt mõrkjas, humalase aroomi, püsiva vahu ning ühtlase ja keskmiselt terava maitsega.

Tume vaadiõlu

algvirde tihedus (ekstrakti %) 9–10 %;

alkoholisisaldus (maht %) 3,8–4,0;

mõrudus (EBC ühikut) 18–25;

värvus (EBC ühikut) 35–90;

CO2 sisaldus (mg/l) 4,4–5,5;

granaatpunase värvusega, vähem mõrkjas tume õlu, meeldiva linnase ja karamelli maitse ja aroomi ning keskmiselt terava maitsega.

Lager õlled

algvirde tihedus (ekstrakti %) 11–12 %;

alkoholisisaldus (maht %) 4,5–5,0;

mõrudus (EBC ühikut) 23–30;

värvus (EBC ühikut) 11–14;

CO2 sisaldus (mg/l) 4,4–5,5;

keskmiselt kääritatud, täidlase maitse ja keskmise kuni tugeva mõrudusega, puhta aroomi ja tasakaalustatud maitseomadustega, keskmise kanguse ning terava maitse ja püsiva vahuga.

4.3. Geograafiline piirkond: Znojmo piirkond

4.4. Päritolutõend: Tootjal on dokumendid kõikide toorainete tarnijate, lõpptoote ostjate ja tootmise käigus tehtavate kontrollide süsteemi kohta. Tootmise käigus tehtavad kontrollid ja toote spetsifikaadile vastavuse kontrollid viib läbi Brnos asuv Tšehhi Põllumajandus- ja Toiduinspektsioon (Státní zemědělská a potravinářská inspekce). Eeskirjade kohaselt on igale tootele märgitud tootja andmed. Tšehhi humala päritolu kontrollib korrapäraselt Žatecis asuv Humala Uurimise Instituut (Výzkumný ústav chmelařský), millega kinnitatakse humala sordipuhtust.

4.5. Tootmismeetod: Õlut „Znojemské pivo” valmistatakse kolmest põhilisest koostisosast — kaherealisest odrast toodetud kvaliteetsed linnased, millel on eelnimetatud omadused, Žateci poolvarajase punase sordi ja Magnum Hallertau sordi humal ning linna veevarustussüsteemist pärit vesi, mida ei ole täiendavalt töödeldud. Tootmine algab pruulikojas, kus linnased jahvatatakse ja segatakse veega. Järgmine etapp on klassikaline kaheastmelise kuumutamisega meskimine, mida kasutatakse selleks, et saavutada parimat temperatuuri ainete linnastest eraldamiseks. Kõige tähtsam tehniline etapp on õlle keetmine, mille käigus keedetakse virret (veega segatud linnaseekstrakt) koos humalatega ja saadakse lõpptoode — humalatega segatud virre. Kuum virre puhastatakse mittelahustunud osakestest ja jahutatakse ning seejärel võib alata õlle kääritamine. Znojmos toimub esmane kääritamine klassikalises kääritamismahutis, kus jahtunud virre aereeritakse, sellele lisatakse pärm ja seda kääritatakse avatud mahutites ligikaudu seitse päeva. Selle aja jooksul kääritab pärm linnase suhkrutest alkoholi, tootes kõrvalsaadusena süsihappegaasi. Kasutatakse Saccharomyces cerevisiae uvarum sordi põhjakääritamise pärmi. Pärast esmase kääritamise lõpetamist jahutatakse kääritamismahuti, pärm settib põhja (siit ka nimetus „põhjakääritamine”) ja toores ehk nn roheline õlu pannakse laagerduskeldrisse küpsema. Õlle küpsemine kestab olenevalt selle sordist 30–90 päeva ja on tähtis, et selle aja jooksul püsib temperatuur umbes 2 °C piires. Õlle küpsemise eesmärk on saavutada selle parimad organoleptilised omadused, süsihappegaasiga küllastatus ja selgimine. Enne rohelise õlle vaatidesse või pudelitesse panemist tuleb seda pärmi eemaldamiseks filtreerida. Seejärel õlu stabiliseeritakse ning pastöriseeritakse, et suurendada selle kolloidset ja mikrobioloogilist säilivusaega. Õlu küpseb laagerduskeldrites, mis on seotud Znojmo linna all olevate ajalooliste tunnelitega. Õlu pannakse pudelitesse või ankrutesse, mis asetatakse veoks alustele ja saadetakse tarbijatele.

4.6. Seos piirkonnaga: Kõige varasemad tõendid õllepruulimise kohta Znojmos pärinevad 1278. aastast. Karl IV ajast on säilinud raamat nimega „Losunková kniha” (1363), kus on loetletud mitmed majad ja linnaelanikud, kellel oli õigus õlut pruulida, sealhulgas õllepruulija Hostan, kelle nimest on saanud „Znojemské pivo” ja Znojmo õlletehase sümbol. Aastal 1629 oli linnas kaks sõltumatut pruulikoda. Need pruulikojad ühinesid 1924. aastal ja Znojmost sai alam-Podyjí piirkonna õlletootmise keskus. Pärast pruulikoja erastamist 1993. aastal kandis linna õllepruulimise tava edasi HOSTAN, s.r.o. Kõnealune äriühing ühines 2002. aastal õlletootjaga STAROBRNO, a.s, kes jätkab tavapärase Znojmo õlle tootmist, mis on saanud alguse 13. sajandil.

Õlut „Znojemské pivo” toodetakse määratletud piirkonnas eespool kirjeldatud meetodil, kasutades kindlaksmääratud omaduste ja kvaliteediga tooraineid ning kohalikke veeallikaid, mis annab Znojmo õllele selle iseloomulikud omadused. Toote ainulaadsus tuleneb määratletud piirkonna sajanditepikkusest õllepruulimise tavast.

PIVEXi messil toimuval Tšehhi Vabariigi kõige mainekamal võistlusel on „Znojemské pivo” võitnud auhindu neljast võistluskategooriast kolmes (1997. ja 1998. aastal). Tšehhi õllepruulijate auhinna (Cena českých sládků) võistlusel hinnati „Znojemské pivo” hele õlu „12 % Premium světlý ležák” 1997. aastal kolmandale kohale.

Aastal 1999 võitis „Znojemské pivo” PIVEXi messil esimese auhinna õllega „12 % Hostan Premium” ja saavutas teise koha õllega „10 % Hostan Granát”; Tšehhi õllepruulijate auhinna võistlusel võitis „Znojemské pivo” esimese auhinna heleda õllega „11 % Hradní — světlý ležák”. Aastal 2000 võitis „Znojemské pivo” esimese auhinna ajakirja Pivní kurýr (Õllekuller) korraldatud Naše pivko (Meie õlu) võistlusel. Kõige edukam aasta oli „Znojemské pivo” jaoks aasta 2001, mil ta sai Naše pivko võistlusel esimese auhinna ja õllesort „Hostan — Naše pivko” kuulutati parimaks vaadiõlleks selle ala kõige mainekamal võistlusel České pivo (Tšehhi õlu); Znojmo õlle sort Hostan — Hradní hinnati lager tüüpi õllede kategoorias kolmandale kohale. Kõnealuse aasta saavutused jätkusid, kui „Znojemské pivo” sai Tšehhi õllepruulijate auhinna võistlusel „Hostan Hradní” õllega teise koha. Aastatel 2003 ja 2004 anti „Hostan — Naše pivko” õllesordile PIVEXi kuldse karika võistlusel (Zlatý pohár PIVEX) kvaliteeditunnistus.

Kõikide müügilolevate „Znojemské pivo” sortide puhul teavad tarbijad kindlalt, et tegemist on „Znojemské pivo” õllega, mida toodetakse vaid määratletud piirkonnas.

„Znojemské pivo” päritolunimetus registreeriti 2002. aastal Tšehhi Vabariigis numbri 186 all.

4.7. Kontrolliasutus:

Nimi: Státní zemědělská a potravinářská inspekce, Inspektorát v Brně Aadress: Běhounská 10 CZ-601 26 Brno Telefon: (420) 542 42 67 02 Faks: (420) 542 42 67 17 E-post: epodatelna@szpi.gov.cz

4.8. Märgistus: —

(1) ELT L 93, 31.3.2006, lk 12.